EA จ่อเซ็นโรงไฟฟ้าพลังงานลม 260MW ใน Q4แนวโน้มราคา-กำไรมีโอกาสเพิ่มขึ้น โบรกแนะซื้อ
บล.ซีไอเอ็มบี (ประเทศไทย) ระบุว่า EA มีกำหนดจะเซ็นสัญญาซื้อขายไฟฟ้าจากโรงไฟฟ้าพลังงานลม 260MW ใน Q4/58 ขณะที่แนวโน้มราคา-กำไรมีโอกาสเพิ่มขึ้น แนะซื้อ ที่ราคาเป้าหมาย 29 บาท 
30 ก.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (30 ก.ย.) แนะนำ ซื้อ หุ้นบริษัท พลังงานบริสุทธิ์ จำกัด (มหาชน) หรือ EA ที่ราคาเป้าหมาย 29 บาท โดยเชื่อว่า EA เป็นตัวเลือกที่น่าสนใจหลังจากราคาหุ้นปรับฐาน
โดยมองเชิงบวกต่อแนวโน้มกำไรของ EA และเชื่อว่าบริษัทจะมีกำไรเติบโตอย่างมีนัยสำคัญในช่วงสามปีข้างหน้า โดยเฉพาะหลังเสร็จสิ้นการก่อสร้างโรงไฟฟ้าพลังงานแสงอาทิตย์แบบหมุนตามดวงอาทิตย์ 90MWซึ่งคาดจะช่วยเพิ่มศักยภาพการทำกำไรอีก 15-20% เทียบกับโรงไฟฟ้าที่ไม่ใช้ระบบนี้และนับเป็นโรงไฟฟ้าพลังงานแสงอาทิตย์แบบหมุนตามดวงอาทิตย์ ที่ใหญ่ที่สุดในเอเชียตะวันออกเฉียงใต้ และยังมีโรงไฟฟ้าพลังงานลม 126MW ในไตรมาส 1/59
อีกทั้ง EA มีกำหนดจะเซ็นสัญญาซื้อขายไฟฟ้าจากโรงไฟฟ้าพลังงานลม 260MW ในไตรมาส 4/58 โดยเชื่อว่าราคาหุ้น EA อาจปรับตัวสูงขึ้นอีกสะท้อนศักยภาพการทำกำไรมีแนวโน้มเพิ่มขึ้นจากโรงไฟฟ้าพลังงานแสงอาทิตย์แบบหมุนตามดวงอาทิตย์ 90MW